Дол Мартин токIуэ
КъБР-м щыIэ «Динамо» щIыналъэ зэгухьэныгъэм Налшык бильярдымкIэ турнир къыщызэригъэпэщащ. Зэхьэзэхуэр милицэм и капитан Фролов Кирилл и фэеплъу екIуэкIащ. Абы хэтащ хабзэхъумэ IуэхущIапIэхэм, «Динамо» зэгухьэныгъэм и ветеранхэм я гуп 17.
ТекIуэныгъэм щIэбэнащ цIыху 38-рэ. КъБР-м щыIэ МВД-м и КъэпщытакIуэ управленэм и гупым япэ увыпIэр иубыдащ. А гупым хэ-тащ АфIэунэ Албэч, Серов Сергей, Берзишев Салмэн сымэ.
МВД-м и ГИБДД-м и лэжьакIуэхэу ХьэщIэлI Залым, Къущхьэ Пщызэбий, Джатэгъэжь Ислъамбэч сымэ зыхэта гупыр етIуанэщ. Ещанэ увыпIэр зэхуагуэшащ Урысейм и МЧС-м КъБР-м щиIэ къудамэм и лэжьакIуэхэмрэ Урысейм и ОМВД-м и къудамэу Шэджэм щIыналъэм щыIэм щылажьэхэмрэ. «ТекIуэныгъэм зэрыщIэбэнам папщIэ» зыфIаща саугъэт нэхъыщхьэр хуагъэфэщащ Урысейм и ОМВД-м и къудамэу Шэрэдж щIыналъэм щыIэм и лэжьакIуэ Дол Мартин. Абы и лэжьэгъу ГъукIэжь Альберт иратащ «Iэмал нэхъыфIхэм папщIэ» саугъэтыр.
Темыр Аслъэн.
